b'\n_START_ARTICLE_\nAtomikello\n_START_PARAGRAPH_\nAtomikello on kello, joka k\xc3\xa4ytt\xc3\xa4\xc3\xa4 atomien resonanssitaajuuksia ajan mittaamiseen. Ne ovat kaikkein tarkimpia kelloja. Maailman tarkin atomikello edist\xc3\xa4\xc3\xa4 tai j\xc3\xa4t\xc3\xa4tt\xc3\xa4\xc3\xa4 sekunnin vain kerran 300 miljoonassa vuodessa. Ensimm\xc3\xa4iset atomikellot olivat masereihin kytkettyj\xc3\xa4 laitteita. Nykyiset atomikellot perustuvat modernimpaan fysiikkaan kuten kylmiin atomeihin ja atomirypp\xc3\xa4isiin. Atomikellojen aikavirhe on noin sekunnin miljardisosa vuorokaudessa. Atomikellot eiv\xc3\xa4t ole radioaktiivisia._NEWLINE_Cesiumatomikello altistaa cesiumatomit mikroaalloille, kunnes ne resonoivat resonanssitaajuudellaan, ja sitten se laskee vastaavat v\xc3\xa4r\xc3\xa4htelyt kellojaksoina._NEWLINE_Atomikelloihin voivat vaikuttaa ymp\xc3\xa4rist\xc3\xb6tekij\xc3\xa4t, ja yksinkertaisimpien kellojen k\xc3\xa4ytt\xc3\xa4m\xc3\xa4t menetelm\xc3\xa4t ovat hyvin riippuvaisia ymp\xc3\xa4rist\xc3\xb6st\xc3\xa4. Parhaat kellot ovat metrologisia prim\xc3\xa4\xc3\xa4rinormaaleja, joita on kaikkiaan alle kaksikymment\xc3\xa4 koko maailmassa ja joihin vaikuttavat ainoastaan l\xc3\xa4mp\xc3\xb6s\xc3\xa4teily ja magneettikent\xc3\xa4t. Suhteellinen ep\xc3\xa4varmuus on pienin eli sekunti sadassa miljoonassa vuodessa radiotaajuuksisissa cesiumkelloissa._NEWLINE_Kelloihin \xe2\x80\x93 kuten itse ajan kulumiseen \xe2\x80\x93 vaikuttavat suhteellisuusteorian mukaisesti kellon nopeus ja painovoima. Kellojen vertailun mahdollistamiseksi sekunti m\xc3\xa4\xc3\xa4ritell\xc3\xa4\xc3\xa4n keskimerenpinnan tasossa. Suhteellisuusteorian mukaiset korjaukset on otettava huomioon GPS-satelliittien atomikellojen toiminnassa.'